
Privind alocarea unei sume de 15 milioane de lei din bugetul local către Uniunea Timişoreană de Karate


Acţiunile cu caracter cultural-artistic, religios şi sportiv desfăşurate în anul 2003 de către diverse instituţii, asociaţii şi fundaţii au beneficiat de suma de 3.500.000.000 de lei ca sprijin din partea Consiliului Local Timişoara, alocată unor astfel de manifestări prin capitolul 59.02 al bugetului.


Marea majoritate a celor care au desfăşurat acţiuni cultural-sportive cu sprijinul financiar al CLT au prezentat documentele justificative ale cheltuielilor realizate, beneficiind de sumele ce le erau alocate prin Hotărâri ale Consiliului Local. O parte dintre beneficiari nu au ridicat însă sumele respective în termenul de 60 de zile prevăzut în Hotărârea Consiliului Local nr. 299/2001, motiv pentru care, potrivit Hotărârii menţionate, după acest termen, sumele neridicate se anulează şi se redistribuie altor solicitanţi. La nivelul municipiului Timişoara, suma rămasă disponibilă la ora actuală se ridică la 25 de milioane de lei. 


Prin adresa nr. SC 2003 – 018188/22.10.2003, Clubul Sportiv Uniunea Timişoreană de Karate a solicitat Consiliului Local Timişoara sprijin financiar în valoare de 50 de milioane de lei pentru a participa la un turneu interţări în Italia, în perioada 27-29 noiembrie 2003. Lotul timişorean este campion european în exerciţiu la karate. În şedinţa Comisiei de specialitate nr. 5 a Consiliului Local Timişoara, din data de 4 noiembrie 2003, consilierii au propus alocarea sumei de 15 milioane de lei Clubului Sportiv Uniunea Timişoreană de Karate, redistribuită din sumele rămase neridicate pe anul 2003.


Luând în considerare documentaţia depusă în cauză de către Clubul Sportiv Uniunea Timişoreană de Karate, considerăm justificată cererea clubului şi propunem alocarea sumei de 15 milioane de lei din Cap. 59.02 al bugetului local. 

